เอกสารแนบ 3

รายงานความรับผิดชอบของคณะกรรมการ ต่อรายงานทางการเงิน

เรียน ท่านผู้ถือหุ้น

บริษัท มุ่งพัฒนา อินเตอร์แนชชั่นแนล จำกัด (มหาชน)

คณะกรรมการบริษัทเป็นผู้รับผิดชอบต่องบการเงินของบริษัท มุ่งพัฒนา อินเตอร์แนชชั่นแนล จำกัด
(มหาชน) รวมถึงข้อมูลสารสนเทศทางการเงินที่ปรากฏในรายงานประจำปี ในการจัดทำงบการเงิน
บริษัทฯ ได้พิจารณาเลือกใช้นโยบายบัญชีที่เหมาะสม
ถือปฏิบัติโดยสม่ำเสมอและเป็นไปตามมาตรฐานการบัญชีที่รับรองทั่วไป
รวมทั้งได้มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
เพื่อให้เป็นประโยชน์ต่อผู้ถือหุ้น นักลงทุนทั่วไปและผู้มีส่วนได้เสียอย่างเหมาะสม

งบการเงินของบริษัทฯ ได้รับการตรวจสอบโดยผู้สอบบัญชีของบริษัทฯ คือ บริษัท สำนักงาน เอินส์ท
แอนด์ ยัง จำกัด โดยคณะกรรมการบริษัทและผู้บริหารได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี
ซึ่งความเห็นของผู้สอบบัญชีได้ปรากฏในรายงานของผู้สอบบัญชีซึ่งแสดงไว้ในรายงานประจำปีแล้ว

คณะกรรมการบริษัท จัดให้มีระบบการบริหารความเสี่ยง และการควบคุมภายในที่เพียงพอ
เพื่อให้มั่นใจได้อย่างมีเหตุผลว่าข้อมูลทางบัญชีมีความถูกต้องครบถ้วนและเพียงพอที่จะดำรงไว้ซึ่งทรัพย์สินตลอดจนเพื่อป้องกันไม่ให้เกิดการทุจริตหรือมีการดำเนินการที่ผิดปกติอย่างมีสาระสำคัญ

คณะกรรมการบริษัท ได้แต่งตั้งคณะกรรมการตรวจสอบ
เพื่อทำหน้าที่สอบทานนโยบายการบัญชีและคุณภาพของรายงานทางการเงิน ระบบการควบคุมภายใน
การตรวจสอบภายใน ระบบการบริหารความเสี่ยง ตลอดจนการเปิดเผยข้อมูลรายการระหว่างกัน
ทั้งนี้ความเห็นของคณะกรรมการตรวจสอบเกี่ยวกับเรื่องดังกล่าวปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัท มีความเห็นว่าโครงสร้างการบริหารและระบบการควบคุมภายในของบริษัทฯ
โดยรวมอยู่ในระดับที่น่าพอใจ และผลการตรวจสอบของผู้สอบบัญชีของบริษัทฯ
ที่ไม่มีเงื่อนไขและไม่มีข้อสังเกต ทำให้เชื่อได้ว่างบการเงินของบริษัทฯ สำหรับปีสิ้นสุดวันที่ 31
ธันวาคม พ.ศ. 2552 ได้แสดงฐานะการเงิน
ผลการดำเนินงานและกระแสเงินสดถูกต้องตามที่ควรในสาระสำคัญตามหลักการบัญชีที่รับรองทั่วไป
และได้ปฏิบัติถูกต้องตามกฎหมายและกฎระเบียบที่เกี่ยวข้อง

ในนามคณะกรรมการบริษัท

  (ศาสตราจารย์ วิโรจน์ เลาหะพันธุ์)

ประธานกรรมการบริษัท

รายงานคณะกรรมการตรวจสอบ

เรียน ท่านผู้ถือหุ้น

บริษัท มุ่งพัฒนา อินเตอร์แนชชั่นแนล จำกัด (มหาชน)

คณะกรรมการตรวจสอบของบริษัท มุ่งพัฒนา อินเตอร์แนชชั่นแนล จำกัด (มหาชน)
ประกอบด้วยกรรมการอิสระจำนวน 3 ท่าน ซึ่งเป็นผู้ทรงคุณวุฒิ มีความรู้ ความสามารถ
มีประสบการณ์เฉพาะด้าน มีคุณสมบัติครบถ้วน ตามข้อกำหนดของตลาดหลักทรัพย์แห่งประเทศไทย
และมีความเป็นอิสระในการปฏิบัติหน้าที่ตามกฎบัตรคณะกรรมการตรวจสอบ โดยมีนางละเอียด
ว่องวงศ์ภพ เป็นประธานคณะกรรมการตรวจสอบ นายเทวัญ อุทัยวัฒน์ และดร.นิตินัย ตันพานิช
เป็นกรรมการตรวจสอบ ในปีพ.ศ. 2552 มีการประชุมคณะกรรมการตรวจสอบ 5 ครั้ง
คณะกรรมการตรวจสอบทุกท่านเข้าร่วมประชุมครบทุกครั้ง โดยมีผู้บริหารระดับสูงของบริษัทฯ
และหัวหน้าแผนกตรวจสอบภายใน และผู้สอบบัญชีเข้าประชุมในวาระที่เกี่ยวข้อง เพื่อร่วมเสนอข้อมูล
และความเห็นที่เป็นประโยชน์ต่อการบริหารงาน
ผลการประชุมได้สรุปเป็นรายงานเสนอให้คณะกรรมการบริษัทฯ ทราบทุกครั้ง สรุปสาระสำคัญได้ดังนี้

1. งบการเงินไตรมาส และงบการเงินประจำปี 2552

คณะกรรมการตรวจสอบได้พิจารณาสอบทานงบการเงินไตรมาส และงบการเงินประจำปี 2552
ร่วมกับผู้สอบบัญชี และผู้บริหารผู้มีหน้าที่รับผิดชอบจัดทำรายงานทางการเงิน โดยสอบถาม
และรับฟังคำชี้แจง เกี่ยวกับความถูกต้อง และครบถ้วนของงบการเงินตามหลักบัญชี
และปรับปรุงบัญชีที่มีผลกระทบต่องบการเงินที่เป็นสาระสำคัญ ก่อนนำเสนอต่อคณะกรรมการบริษัทฯ
เพื่อพิจารณาอนุมัติ
ทั้งนี้คณะกรรมการตรวจสอบมีความเห็นว่างบการเงินดังกล่าวมีความถูกต้องตามที่ควรในสาระสำคัญ
ตามหลักการบัญชที่รับรองทั่วไป และมีการเปิดเผยข้อมูลที่สำคัญอย่างเพียงพอ

2. ระบบควบคุมภายใน

คณะกรรมการตรวจสอบได้สอบทานระบบการควบคุมภายในร่วมกับผู้สอบบัญชี
และผู้ตรวจสอบภายในทุกไตรมาส จากรายงานผลการตรวจสอบภายในในรอบปีที่ผ่านมา
ตามแผนงานที่ได้รับมอบหมายซึ่งครอบคลุมระบบงานที่สำคัญ
ไม่พบสิ่งผิดปกติหรือความบกพร่องที่สำคัญในระบบการควบคุมภายใน การดำเนินการต่างๆ
มีการมอบอำนาจและอนุมัติตามหลักเกณฑ์ที่กำหนดไว้
และได้เน้นย้ำให้ฝ่ายบริหารปรับปรุงแก้ไขตามรายงานผลการตรวจสอบภายใน เพื่อเพิ่มประสิทธิภาพ
และประสิทธิผล จากการมีข้อผิดพลาดที่ลดลง คณะกรรมการตรวจสอบมีความเห็นว่าบริษัทฯ
มีระบบการควบคุมภายในที่เพียงพอ และเหมาะสมกับธุรกิจของบริษัทฯ
และมีการแบ่งแยกอำนาจหน้าที่โดยชัดเจนเป็นไปตามระบบการควบคุมภายในที่ดี

3. การปฏิบัติตามกฏหมายว่าด้วยหลักทรัพย์และตลาดหลักทรัพย์

คณะกรรมการตรวจสอบได้สอบทานการปฏิบัติตามกฏหมายว่าด้วยหลักทรัพย์ และตลาดหลักทรัพย์
ข้อกำหนดของตลาดหลักทรัพย์ร่วมกับแผนกตรวจสอบภายใน และสำนักงานเลขานุการของบริษัทฯ
แล้วไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย

4. การสอบทานรายการระหว่างกัน

คณะกรรมการตรวจสอบได้พิจารณาสอบทานรายการกับบุคคลและกิจการที่เกี่ยวข้องทุกไตรมาส
เห็นว่าบริษัทฯ ได้ปฏิบัติโดยมีเงื่อนไขทางการค้าปกติทั่วไป
และเป็นประโยชน์สูงสุดต่อการดำเนินธุรกิจของบริษัทฯ ไม่มีข้อบ่งชี้ถึงความผิดปกติ
และได้เปิดเผยข้อมูลอย่างเพียงพอ

5. การสอบทานการบริหารความเสี่ยง

คณะกรรมการบริหารความเสี่ยงอยู่ในระหว่างการจัดทำการบริหารความเสี่ยง โดยจะเป็นการระบุ
และจำแนกความเสี่ยง การประเมินความเสี่ยง การจัดการกับความเสี่ยง บริษัทฯ
คาดว่าแผนการบริหารความเสี่ยงจะแล้วเสร็จภายในปี 2553

6. การพิจารณา และเสนอแต่งตั้งผู้สอบบัญชีประจำปี 2553

คณะกรรมการตรวจสอบได้พิจารณาการปฏิบัติงานของผู้สอบบัญชีในรอบระยะเวลาที่ผ่านมา
โดยคำนึงถึงชื่อเสียง และความน่าเชื่อถือ ความสามารถในการให้บริการ
และการรับรองงบการเงินได้ทันเวลาสม่ำเสมอ การให้คำปรึกษาเกี่ยวกับมาตรฐานการบัญชี
รวมทั้งเป็นผู้ประกอบวิชาชีพด้วยความเป็นกลาง และเป็นอิสระ จึงได้เสนอบริษัท สำนักงาน เอินส์ท
แอนด์ ยัง จำกัด เป็นผู้สอบบัญชีประจำปี 2553 ต่อคณะกรรมการบริษัทฯ
เพื่อให้ขออนุมัติต่อที่ประชุมสามัญผู้ถือหุ้น ให้แต่งตั้ง 1. คุณศุภชัย ปัญญาวัฒโน ผู้สอบบัญชีรับอนุญาต
ทะเบียนเลขที่ 3930 2. คุณศิราภรณ์ เอื้ออนันต์กุล ผู้สอบบัญชีรับอนุญาต ทะเบียนเลขที่ 3844 3.
คุณกฤษดา เลิศวนา ผู้สอบบัญชีรับอนุญาต ทะเบียนเลขที่ 4958 เป็นผู้สอบบัญชีของบริษัทฯ
ต่อไปอีกวาระหนึ่ง โดยมีค่าธรรมเนียมในการสอบบัญชีเป็นจำนวนเงิน 1,070,000 บาท
(หนึ่งล้านเจ็ดหมื่นบาทถ้วน)

คณะกรรมการตรวจสอบได้พบ และหารือกับผู้สอบบัญชีโดยไม่มีฝ่ายจัดการร่วมประชุมด้วย
เพื่อขอทราบข้อคิดเห็น หรือข้อสังเกตเกี่ยวกับงบการเงิน การควบคุมภายในด้านบัญชี
และพฤติกรรมที่ต้องแจ้งให้คณะกรรมการตรวจสอบทราบตามมาตรา 89/25
แห่งพระราชบัญญัติหลักทรัพย์ และตลาดหลักทรัพย์ ซึ่งไม่พบปัญหา หรือสิ่งผิดปกติที่เป็นสาระสำคัญ

โดยสรุปคณะกรรมการตรวจสอบ มีความเห็นว่างบการเงินของบริษัทฯ
ได้จัดทำขึ้นตามหลักบัญชีที่รับรองทั่วไป การดำเนินธุรกิจเป็นไปตามข้อกำหนดของกฏหมาย
และคณะกรรมการตรวจสอบได้ปฏิบัติหน้าที่ครบถ้วนตามกฏบัตรคณะกรรมการตรวจสอบ

ในนามคณะกรรมการตรวจสอบ

  (นางละเอียด ว่องวงศ์ภพ)

  ประธานคณะกรรมการตรวจสอบ